Ideea vehiculată încă de acum doi ani, de amenajare a unei „Piețe Mici” a Brașovului în vecinătatea Pieței Sfatului, începe să prindă contur în ceea ce privește documentațiile tehnice necesare.

Nu mulți brașoveni știu de piațeta oarecum ascunsă în spatele imobilului cu numărul 27 din Piața Sfatului, chiar lângă zidul vechii Cetăți. Această zonă a fost folosită de riverani drept parcare, însă a fost descoperită cu timpul și de alți șoferi și în ciuda indicatorului montat la intrarea în gang, care interzice accesul autovehiculelor, mașinile sunt parcate aici claie peste grămadă. Practic zona a rămas singurul refugiu auto din apropierea Pieței Sfatului, după ce în urmă cu mai mulți ani au fost desființate locurile de parcare din această zonă, dar și din Piața Enescu. Acum, pentru a pune zona în valoare, reprezentanții Primăriei au obținut certificatul de urbanism necesar pentru înlocuirea pavimentului de bazalt, dar și pentru a deschide accesul pietonal către aleea de promenadă de După Ziduri. Un alt plan al autorităților este și acela de a curăța și elimina mirosurile neplăcute de pe cursul de apă numit de bătrâni și „Spurcata”, astfel încât zona să ie mai căutată de către cei care vor să se relaxeze în natură, la poalele pădurii, lângă apă.

Intenția municipalității este de a amenaja întreg Centrul Istoric în stil medieval și cu cât mai multe zone pietonale, iar această zonă era printre ultimele care nu făceau deloc cinste zonei istorice a orașului de la poalele Tâmpei.

Piațeta ar urma să fie refăcută cu acelaşi tip de pavaj ca şi pe celelalte străzi din Centrul vechi care au devenit pietonale și ar putea deveni un loc de relaxare şi pentru evenimente de mai mică anvergură, la fel ca Piaţa Enescu.

Distribuie articolul: Facebook

Twitter

Email

Listare

